b"\n_START_ARTICLE_\nVarulv\n_START_PARAGRAPH_\nVarulv eller lykantrop (av gresk  \xce\xbb\xcf\x85\xce\xba\xce\xac\xce\xbd\xce\xb8\xcf\x81\xcf\x89\xcf\x80\xce\xbf\xcf\x82, dannet av \xce\xbb\xcf\x8d\xce\xba\xce\xbf\xcf\x82, lukos, \xc2\xabulv\xc2\xbb, og \xce\xac\xce\xbd\xce\xb8\xcf\x81\xcf\x89\xcf\x80\xce\xbf\xcf\x82, anthr\xc5\x8dpos, \xc2\xabmenneske\xc2\xbb) er if\xc3\xb8lge gammel folketro og mytologi et menneske eller en haml\xc3\xb8per som er omskapt eller kan omskape seg til ulv. Ordet betyr \xc2\xabmanneulv\xc2\xbb (verr betyr \xc2\xabmann\xc2\xbb p\xc3\xa5 norr\xc3\xb8nt). Det har v\xc3\xa6rt forskjellige forestillinger i ulike land og gjennom historien om hvordan varulven omskaper seg og hva den gj\xc3\xb8r. Den blir likevel stort sett alltid beskrevet som vill og farlig og ute etter \xc3\xa5 skade mennesker og dyr. If\xc3\xb8lge en utbredt tradisjon gjennomg\xc3\xa5r varulver hver fullm\xc3\xa5ne en smertefull forvandling fra menneske til en blanding av menneske og ulv. I varulvham blir de gale, oppf\xc3\xb8rer seg ubehersket, f\xc3\xa5r voldsom styrke og kan angripe b\xc3\xa5de venner og fiender. Den som blir bitt, blir smittet av varulvforbannelsen, og m\xc3\xa5 selv gjennomg\xc3\xa5 den samme forvandlingsprosessen ved hver fullm\xc3\xa5ne._NEWLINE_Varulver har v\xc3\xa6rt et yndet tema i popul\xc3\xa6rkulturen fra tidlig p\xc3\xa5 1900-tallet, blant annet gjennom en rekke skrekkfilmer, spenningsb\xc3\xb8ker og tegneserier. Blant romanene som er skrevet om varulver, er The Werewolf of Paris av Guy Endore sannsynligvis den viktigste, og anses for \xc3\xa5 ha hatt samme betydning for varulver som Dracula har hatt for vampyrer. Boken fikk imidlertid ingen drahjelp i form av filmatisering p\xc3\xa5 samme m\xc3\xa5te som Dracula og Frankenstein, og da varulver ble popul\xc3\xa6re p\xc3\xa5 lerretet, skjedde det gjennom egne manus, som medf\xc3\xb8rte av filmene ikke ble en referanse til romanen p\xc3\xa5 samme m\xc3\xa5te som med Dracula. Forestillingen om at varulver bare kan drepes med en kule av s\xc3\xb8lv, stammer fra den amerikanske skrekkfilmen The Wolf Man fra 1941 der Curt Siodmak fant p\xc3\xa5 kulemyten som et dramatisk poeng. I nyere filmer som Bad Moon fra 1996 og En amerikansk varulv i London trengs det ingen s\xc3\xb8lvkule for \xc3\xa5 drepe varulver._NEWLINE_Overtroen p\xc3\xa5 at mennesker kan omskapes til varulver (og andre dyr) kalles lykantropi.\n_START_SECTION_\nEtymologi\n_START_PARAGRAPH_\nOrdet varulv kommer antagelig fra gammelengelsk wer eller were og wulf, \xc2\xabmann\xc2\xbb og \xc2\xabulv\xc2\xbb. Den f\xc3\xb8rste delen finnes i flere germanske spr\xc3\xa5k, som gotisk wair, gammelh\xc3\xb8ytysk wer og norr\xc3\xb8nt var eller verr. Man finner det ogs\xc3\xa5 i andre indoeuropeiske spr\xc3\xa5k, som latin vir, litauisk vyras og walisisk g\xc5\xb5r. Den andre delen kjenner man igjen i engelsk og tysk wolf; ordet kunne ogs\xc3\xa5 ha den mer generelle betydningen \xc2\xabbeist\xc2\xbb._NEWLINE_En alternativ tolkning er at den f\xc3\xb8rste delen kommer fra gammelengelsk weri, \xc2\xab\xc3\xa5 v\xc3\xa6re ikledd\xc2\xbb (jf. engelsk wear). Det trekkes da linjer til norr\xc3\xb8ne ulfhednar, krigere som bar ulveskinn i kamp, som en parallell til berserker (\xc2\xabbj\xc3\xb8rneserk\xc2\xbb)._NEWLINE_Enda en mulighet er at det er en forvanskning av warg-wolf eller vargulf; f\xc3\xb8rste ledd er relatert til norr\xc3\xb8nt vargr, som man kjenner igjen i norsk og svensk varg. En vargulf var en ulv som drepte mange dyr, men spiste bare noen f\xc3\xa5 av dem. P\xc3\xa5 gammelengelsk kunne man bruke ordet warg alene som betegnelse p\xc3\xa5 en slik ulv, og p\xc3\xa5 mennesker som man i moderne spr\xc3\xa5kbruk ville kalle seriemordere. I norr\xc3\xb8nt spr\xc3\xa5k kunne vargr ogs\xc3\xa5 bety \xc2\xabfredl\xc3\xb8s\xc2\xbb._NEWLINE_Det greske ordet lykantropi har et f\xc3\xb8rste ledd som er avledet av samme proto-indoeuropeiske rot som wolf, *wlkwo, men det andre leddet, anthropos, betyr \xc2\xabmenneske\xc2\xbb eller \xc2\xabmann\xc2\xbb. Man har ogs\xc3\xa5 et beslektet gresk ord, theriantropi, som betyr \xc2\xabbeist-mann\xc2\xbb og refererer generelt til forvandling mellom menneske og dyr._NEWLINE_Andre navn som har blitt brukt for varulver er varianter av hamskifter, som latin versipellis, russisk oboroten og norr\xc3\xb8nt hamrammr. Det franske navnet er loup-garou, der f\xc3\xb8rste ledd kommer fra latin lupus, \xc2\xabulv\xc2\xbb, mens andre ledd antas \xc3\xa5 v\xc3\xa6re et gammelfransk navn p\xc3\xa5 varulvcr, garoul. Dette er i sin tur antagelig en forvanskning av frankisk *wer-wulf.\n_START_SECTION_\nHistorie\n_START_PARAGRAPH_\nI gresk mytologi finner man kanskje de aller tidligste eksempel p\xc3\xa5 en varulvfortelling: Lykaon spiste menneskekj\xc3\xb8tt, og ble som f\xc3\xb8lge av det forvandlet til en ulv. Plinius den eldre siterte Euanthes, som skal ha fortalt at en ung mann fra Anthus' familie ble valgt ut ved loddtrekning og tatt med til en sj\xc3\xb8 i Arkadia. Der hengte han fra seg kl\xc3\xa6rne p\xc3\xa5 et asketre og sv\xc3\xb8mte over sj\xc3\xb8en. Han ble s\xc3\xa5 forvandlet til en ulv, og beholdt den skikkelsen i ni \xc3\xa5r. Dersom han i denne perioden ikke angrep mennesker ville han f\xc3\xa5 sin opprinnelige skikkelse tilbake. De to historiene kommer antagelig fra et felles oppav. Herodot forteller at det i det nord\xc3\xb8stlige Skytia var en stamme som noen f\xc3\xa5 dager hvert \xc3\xa5r ble forvandlet til ulver. Vergil nevner ogs\xc3\xa5 slik forvandling. Hos Gaius Petronius finner man et element fra den mest vanlige formen for varulvfortelling: En mann ble forvandlet til en ulv ved fullm\xc3\xa5ne._NEWLINE_En tidlig kilde som kan v\xc3\xa6re et av opphavene til en del av legendene er fortellingene om ulfhednar som er nevnt i flere sagaer, som V\xc3\xb6lsunga saga. De var krigere som gikk i kamp kledd i ulveskinn og som skal ha kanalisert dyrenes \xc3\xa5nd for \xc3\xa5 \xc3\xb8ke sin egen kraft og villskap. I likhet med berserker var de immune for smerte og sloss som ville dyr. B\xc3\xa5de ulfhednar og berserker var n\xc3\xa6rt knyttet til Odin._NEWLINE_I latvisk mytologi finner man vilkacis, som var menn som forvandlet seg til ulvelignende beist. I motsetning til varulvene man kjenner ellers var disse til tider vennligsinnede. Man har ogs\xc3\xa5 lignende myter mange andre steder, og det er sannsynlig at de kan ha et felles opphav i det proto-indoeuropeiske samfunnet, hvor det er tegn p\xc3\xa5 at unge, ugifte krigere ble assosiert med ulver._NEWLINE_I Frankrike var varulvmyten s\xc3\xa6rlig fremtredende i det 16. \xc3\xa5rhundre. Det ble holdt en rekke rettssaker knyttet til varulver. I noen av dem, som saken mot Gandillonfamilien i Jura og mot en skredder i Angers, var det klare bevis for mord og kannibalisme, men assosiasjonen med ulver kommer ikke klart frem. I andre saker, som den mot Gilles Ganier i Dole i 1573, var det klare beviser for at en ulv hadde v\xc3\xa6rt p\xc3\xa5 ferde, men ingen beviser mot den anklagede. I en periode hvor varulvfrykten skapte en hysterisk stemning er det bemerkelsesverdig at saken mot Jean Grenier i Bordeaux i 1603 endte med at dommeren erkl\xc3\xa6rte at lykantropi var ikke var annet enn en illusjon for\xc3\xa5rsaket av galskap. Fra dette tidspunktet dempet hysteriet seg, og varulver gikk etterhvert fra \xc3\xa5 v\xc3\xa6re farlige, kjetterske vesener \xe2\x80\x93 religi\xc3\xb8se forestillinger hadde blitt blandet inn i myten \xe2\x80\x93 til \xc3\xa5 g\xc3\xa5 tilbake til den f\xc3\xb8rkristne \xc2\xabmann-ulven\xc2\xbb._NEWLINE_En senere episode i Frankrike inng\xc3\xa5r ogs\xc3\xa5 i varulvenes historie. Mellom 1764 og 1767 drepte beistet i G\xc3\xa9vaudan en rekke mennesker og dyr, og en av teoriene var at det var en loup-garou (\xc2\xabvarulv\xc2\xbb)._NEWLINE_I Preussen og Litauen ble varulver i det 16. \xc3\xa5rhundre regnet som langt mer destruktive enn \xc2\xabsanne og naturlige ulver\xc2\xbb, if\xc3\xb8lge biskopene Olaus Magnus og Majolus. De katolske biskopene i omr\xc3\xa5det erkl\xc3\xa6rte at varulvene var \xc2\xabet forbannet kollegium\xc2\xbb av de som \xc2\xablystet etter innovasjoner i strid med guddommelig lov\xc2\xbb. Dette minner sterkt om den religi\xc3\xb8se dimensjon som var tilstede i Frankrike i samme tidsrom._NEWLINE_I England hadde man fortsatt ulver ved begynnelsen av 1600-tallet. Under Jakob I forekom en rekke hekseprosesser, og kongen erkl\xc3\xa6rte i den forbindelse av warwoolfes var ofre for galskap for\xc3\xa5rsaket av \xc2\xaben naturlig overflod av melankoli\xc2\xbb. Innen 1680 hadde ulvene blitt utryddet, og varulvmyten mistet da mye av sin betydning._NEWLINE_Evnen til \xc3\xa5 forvandle andre mennesker til ville dyr ble ikke bare tilskrevet onde krefter, men ogs\xc3\xa5 helgener. Thomas Aquinas skrev \xc2\xabOmnes angeli, boni et mali, ex virtute naturali habet potestatem transmutdandi corpora nostra\xc2\xbb; \xc2\xabAlle engler, gode og onde, har makt til \xc3\xa5 forvandle v\xc3\xa5re kropper\xc2\xbb. St. Patrick skal if\xc3\xb8lge en legende har forvandlet den walisiske kongen Vereticus til en ulv, og Natalis skal ha forbannet en irsk familie slik at de ble forvandlet til ulver. I Russland var det derimot if\xc3\xb8lge legendene bare gjennom \xc3\xa5 tirre Djevelen at man risikerte \xc3\xa5 bli forvandlet til en ulv._NEWLINE_Det s\xc3\xa5 langt siste kjente tilfellet av p\xc3\xa5stander om varulver ble rapportert mot slutten av 1990-\xc3\xa5rene i Uttar Pradesh i India. Det skal ha forekommet en rekke ulveangrep mot mennesker, og skremte innbyggere hevdet blant annet at det dreide seg om varulver."